Eritrizmas
Eritrizmas (angl. erythrism), eritrochroizmas (angl. erythrochroism) – reiškinys, kai gyvūno kailis, plaukai, oda, plunksnos ar kiaušinio lukštas raudonesni nei būdinga tos rūšies atstovams. Eritrizmu pasižymintys individai vadinami eritristais. Eritrizmo priežastys: Genetinė mutacija. Eritrizmą gali sukelti mutacijos, sustabdančios normalaus pigmento sintezę ir/ar perteklinę kitų pigmentų sintezę. Specifinė maisto sudėtis. Pvz., Niujorke užfiksuotas atvejis, kai bičių eritrizmą sukėlė maitinimasis kokteilinių ir konditerinių vyšnių (angl. maraschino cherry) sultimis.